ଅଙ୍ଗନବାଡି ଦିଦିଙ୍କ ନିଷ୍ଠା - ମାତ୍ର ୩ବର୍ଷ ବୟସରେ ବିଭିନ୍ନ ପ୍ରଶ୍ନର ଉତ୍ତର ଦେଉଛନ୍ତି କୋମଳମତି ଶିଶୁ - Prameya News7\nଅଙ୍ଗନବାଡି ଦିଦିଙ୍କ ନିଷ୍ଠା - ମାତ୍ର ୩ବର୍ଷ ବୟସରେ ବିଭିନ୍ନ ପ୍ରଶ୍ନର ଉତ୍ତର ଦେଉଛନ୍ତି କୋମଳମତି ଶିଶୁ\nଫୁଲବାଣୀ ୨୪।୧୦ ଶିକ୍ଷକଙ୍କ ନିଷ୍ଠା ଆଉ ଚେଷ୍ଟା ଶିକ୍ଷା କ୍ଷେତ୍ରରେ ଛାତ୍ରଛାତ୍ରୀଙ୍କୁ ଆଗକୁ ବଢ଼ିବାରେ ବେଶ୍ ସହାୟକ ହୋଇପାରେ ଏଥିରେ କୌଣସି ଦ୍ବିମତ ନାହିଁ । ଏମିତିରେ ମାଟି ପିଣ୍ଡୁଳାରୁ ସୁନ୍ଦର ମୂର୍ତ୍ତି ତିଆରି କରିବା ଭଳି ଶିକ୍ଷକ ଯଦି ଚାହିଁବେ ତାହେଲେ କୁନି ବୟସରେ ବି ପିଲାମାନେ ଅନେକ କିଛି ଶିଖିପାରିବେ ଆଉ ମନେ ରଖିପାରିବେ । କନ୍ଧମାଳ ଭଳି ଗୋଟେ ଦୁର୍ଗମ ଅଂଚଳରେ କେମିତି ଅଙ୍ଗନବାଡ଼ି କେନ୍ଦ୍ରରେ ଦୁଇ କୁନି ଝିଅ ସେମାନଙ୍କୁ ପଚରା ଯାଉଥିବା ପ୍ରଶ୍ନର ଫଟାଫଟ୍ ଉତ୍ତର ଦେଉଛନ୍ତି ।\nକମ୍ପ୍ୟୁଟର ମାଉସ୍ , କି-ବୋର୍ଡ଼, ସିପିୟୁ, ମନିଟର କାହାକୁ କ'ଣ କୁହାଯାଏ ମନ୍ତ୍ରୀଙ୍କ ପ୍ରଶ୍ନର ଉତ୍ତର ଦେଇପାରି ନଥିଲେ ସପ୍ତମ ଶ୍ରେଣୀ ପିଲା । କାରଣ ପିଲାଙ୍କ ପାଠ ପଢ଼ା ପାଇଁ ଆସିଥିବା କମ୍ପ୍ୟୁଟରକୁ ନିଜ ପ୍ରକୋଷ୍ଟରେ ରଖିଥିଲେ ସ୍କୁଲର ପ୍ରଧାନ ଶିକ୍ଷକ । ଅର୍ଥାତ୍ ପିଲାଙ୍କୁ କମ୍ପ୍ୟୁଟର ବିଷୟରେ କିଛି ଶିକ୍ଷା ଦିଆଯାଉନଥିଲା । ଏମିତିରେ ପିଲାଙ୍କ କମ୍ପ୍ୟୁଟର ବିଷୟରେ ଜ୍ଞାନ ବଢ଼ିଥାନ୍ତା ବା କେମିତି ? ଛାଡ଼ନ୍ତୁ ଗଲା କଥା ତ ଗଲାଣି । ଏବେ ଆସନ୍ତୁ ନଜର ପକାଇବା କନ୍ଧମାଳ ଜିଲ୍ଲା କ୍ରୋ ଗାଁର ଏ ଦୁଇ ଅଙ୍ଗନବାଡ଼ି ଶିଶୁଙ୍କ ଜ୍ଞାନ ଉପରେ ।\nବୟସ ମାତ୍ର ୩ବର୍ଷ । ବୟସ ତୁଳନାରେ ଏଇ ଶିଶୁମାନେ ଏତେ କଥା ମନେ ରଖିବା ଆଉ ପ୍ରଶ୍ନ ପଚାରିବା ମାତ୍ରେ ଫଟାଫଟ୍ ଉତ୍ତର ଦେବା ହୁଏତ ଆପଣଙ୍କୁ ଆଶ୍ଚର୍ଯ୍ୟ କରୁଥିବ । ହେଲେ ଏଠାରେ କାମ କରୁଥିବା ଅଙ୍ଗନବାଡ଼ି ସହାୟିକା, ଯିଏ ଏହି କୁନି କୁନି ପିଲାମାନଙ୍କୁ ଏଠାରେ ପାଠ ପଢ଼ାଉଛନ୍ତି ତାଙ୍କରି ଚେଷ୍ଟା ଆଉ ନିଷ୍ଠା ଫଳରେ ଏଇ ପିଲାମାନେ ଏତେ କଥା ମନେ ରଖିପାରିଛନ୍ତି ।\nଯୋଉଠି ଉପଯୁକ୍ତ ପ୍ରୋତ୍ସାହନ ପାଉନଥିବା ଅଙ୍ଗନବାଡ଼ି କେନ୍ଦ୍ରରେ ସହାୟିକାଙ୍କ ଚେଷ୍ଟାରେ ପାଟି ଲାଗୁଥିବା ପିଲାମାନେ ଏତେ କଥା ଶିଖିପାରୁଛନ୍ତି, ସେଠି ସରକାରଙ୍କ ଠାରୁ ମୋଟା ଅଙ୍କର ଦରମା ନେଉଥିବା ରାୟଗଡ଼ା ଭାକୁରଗୁଡ଼ା ଆଶ୍ରମ ସ୍କୁଲର ଶିକ୍ଷକମାନେ କରୁଛନ୍ତି କ'ଣ ? ସେକଥା ମନ୍ତ୍ରୀ ସେମାନଙ୍କୁ ପଚାରିବାର ଥିଲା ।
